Ondersoek ná brand by Waterkloof-lugmagbasisDie brand by die lugmagbasis het Sondag omstreeks 19:00 uitgebreek. (Foto: Twitter) Die oorsaak en omvang van die skade wat aangerig is nadat ŉ brand Sondagaand by die Waterkloof-lugmagbasis in Pretoria uitgebreek het, sal deel van die weermag se ondersoek na die voorval vorm. Die brand het omstreeks 19:00 by die massa-brandstofopgaardepot van die basis uitgebreek, sê brig.genl. Andries Mahapa, woordvoerder van die weermag. Dit is binne ŉ uur in bedwang gebring nadat brandbestrydingspanne van die Waterkloof-lugmagbasis en dié van die Swartkops-lugmagbasis in Valhalla daarheen ontplooi is. Volgens die Tshwane-nooddiens het die 24 000 liter-tenk aan die brand geslaan. “Die brand was van so ŉ aard dat hulle dit nie nodig geag het om die stad vir hulp te nader nie,” lui ŉ verklaring van die nooddiens. Fire at Waterkloof airport#Waterkloof airport pic.twitter.com/FzZzB8Rqoq — AI Becker (@AIBecker6) January 23, 2022 Brandbestryders van Centurion is nietemin na die basis om hulp te verleen, sou die situasie vererger. “Daar is bevestig dat die stad se hulpbronne nie nodig is nie omdat die brand reeds geblus is.” Volgens die weermag is die brand binne ŉ uur in bedwang gebring en geen struktuurskade is aangerig nie. Mahapa sê die algehele skadebepaling sal egter deel vorm van die ondersoek na die voorval. Fire at Waterkloof Air Force base. pic.twitter.com/3usf190cY1 — Danie Barnard (@DaanBarnard) January 23, 2022